b'\n_START_ARTICLE_\n\xc4\x8creslov cvet\n_START_SECTION_\nZna\xc4\x8dilnosti\n_START_PARAGRAPH_\nKot pri mnogih sluzavkah se celice \xc4\x8dreslovega cveta zdru\xc5\xbeijo v plazmodij, tj. ve\xc4\x8djedrno maso nediferenciranih celic, ki se lahko ameboidno premika po tleh v iskanju hranil. Plazmodij je belkaste do sivo rumene barve in ima podobo brezobli\xc4\x8dne penaste oz. smetanaste gmote. V premeru meri od 2,5-20 cm, v debelino od 1-3 cm. Plazmodij se ob pomanjkanju hranil pretvori v t. i. etalij, ki je analogen trosnjaku pri glivah. Etalij s\xc4\x8dasoma potemni in propade ter sprosti temno obarvane trose oz. spore. Med vsemi sluzavkami ima \xc4\x8dreslov cvet najve\xc4\x8dji etalij. Spore se raz\xc5\xa1irjajo s pomo\xc4\x8djo vetra, znano pa je tudi, da jih razna\xc5\xa1ajo hro\xc5\xa1\xc4\x8di iz dru\xc5\xbeine Lathridiidae.\n_START_SECTION_\n\xc5\xbdivljenjski prostor in ekologija\n_START_PARAGRAPH_\nPojavlja se od pomladi do pozne jeseni, predvsem po de\xc5\xbeju. Uspeva na vla\xc5\xbeni organski podlagi, kot so vrtne povr\xc5\xa1ine, pokrite s slamo, listjem, \xc5\xa1oto ipd. (mul\xc4\x8denje povr\xc5\xa1in), sicer pa tudi v gozdovih na deblih in listju \xc5\xbeivih rastlin, \xc5\xa1torih, odpadlem listju in travnikih._NEWLINE_Posebnost \xc4\x8dreslovega cveta so visoke koncentracije cinka (Zn), katerih vrednost je ve\xc4\x8d tiso\xc4\x8dkrat ve\xc4\x8dja od podlage, na kateri raste. Odpornost na strupene koli\xc4\x8dine cinka naj bi bila edinstvena za to vrsto sluzavke, \xc4\x8deprav vzrok tako velikih koncentracij ni jasen. Odpornost sloni na rumenem pigmentu, imenovanem fuligorubin A, ki deluje kot kelator kovinskih ionov in jih tako pretvori v neaktivno obliko.\n_START_SECTION_\nRaziskave\n_START_PARAGRAPH_\nIzvle\xc4\x8dki \xc4\x8dreslovega cveta izkazujejo protimikrobno delovanje proti bakteriji Bacillus subtilis in glivi Candida albicans ter citotoksi\xc4\x8dne u\xc4\x8dinke proti rakastim celicam dolo\xc4\x8denih karcinomov. \xc5\xbde omenjen rumeni pigment fuligorubin A naj bi bil udele\xc5\xbeen pri zajemanju svetlobe (fotorecepciji) in pretvorbi energije, podobno kot npr. klorofil. Pred nekaj leti je bil odkriti nov rumeni pigment, imenovan dehidrofuligojska kislina, ki vsebuje atom klora. Zaradi velikega \xc5\xa1tevila kataliti\xc4\x8dnih intronov skupine I, ki so vrsta ribocimov oz. molekul RNA s kataliti\xc4\x8dno aktivnostjo, je tudi pomemben modelni organizem za preu\xc4\x8devanje RNA._NEWLINE_Nekatere raziskave nakazujejo, da bi spore sluzavk, med ostalim tudi spore \xc4\x8dreslovega cveta, lahko bile pomemben sezonski alergen.\n_START_SECTION_\nFolklora in nezemljani\n_START_PARAGRAPH_\nV skandinavski folklori \xc4\x8dreslov cvet predstavlja izbljuvek \xc5\xbeivalskih vodnikov \xc4\x8darovnic. Na Finskem so verjeli, da \xc4\x8darovnice z njegovo pomo\xc4\x8djo kvarijo mleko sosedov._NEWLINE_Leta 1973 se je v predmestju Dallasa (Teksas) razrasel na velikih povr\xc5\xa1inah po vrtovih in celo telefonskih drogovih, kar je povzro\xc4\x8dilo paniko med ljudmi, saj naj bi \xc5\xa1lo za invazijo nezemeljanov. Intervencija gasilcev in policije ljudi ni pomirila, dokler znanstvenik iz krajevne univerze ni pojasnil, da gre za veliki razrast ne\xc5\xa1kodljive sluzavke._NEWLINE_Do podobne panike med prebivalci je pred leti pri\xc5\xa1lo v enem od romskih naselij v Sloveniji, ko je bila teorija o neznanem lete\xc4\x8dem predmetu (NLP) ovr\xc5\xbeena \xc5\xa1ele po prihodu policistov in strokovnjakov iz Instituta "Jo\xc5\xbeef Stefan".'